เมื่อวันก่อนผ่านมานั่งกินร้านแถวๆนี้ เหลือบไปเห็นข้างทางอีกฟากหนึ่งของถนน จำได้ว่าคุณพี่ Oh!! พึ่งจะแวะเวียนมาชิมเมื่อไม่นานมานี้ อย่ากระนั้นเลย...วันถัดไม่มีโปรแกรมที่ไหนอยู่แล้ว  จึงจอดแวะลองชิมซะหน่อย 

พิกัดร้าน ขับตรงมาตามทางถนนเส้นเลี่ยงหนองมน ใกล้ๆกับร้านครัวชนบท แต่อยู่ฝั่งตรงข้าม เปิดบริการตั้งแต่ 11.00-23.00 น. บรรยากาศเต็มไปด้วยของตกแต่งสีสันสดใสสไตล์รีสอร์ทเล็กๆ มีมุมถ่ายรูปจุ๊กจิ๊กเอาไว้ให้ลูกค้า ส่วนอาหารก็เป็นประเภทอาหารอิสาน พวกตำๆยำๆตามชื่อร้านนั้นแหล่ะครับ

#สิ่งที่ชิม#

@ตำซี้ดส์ มันคือตำไทยปูม้าเนี้ยแหล่ะ เพียงแต่มีออฟชั่นเสริมอย่าง ไข่ปู และโรยเม็ดมะม่วงหิมพาน รสชาติทั่วไปครับ ไม่เผ็ด ออกเปรี้ยวหวาน และได้ความรู้สึกมันๆจากไข่ปู

@ลาบปลาแซลมอนวาซาบิ น่าจะเป็นเมนูเอกของร้าน นำปลามาหั่นเป็นชิ้นเล็กๆสี่เหลี่ยมลูกเต๋า คลุกเคล้าปรุงรสด้วยน้ำยำของลาบและวาซาบิแบบอ่อนๆ รสชาติเหมือนกับลาบทั่วไป เพียงแต่จะได้กลิ่นและรสจากวาซาบิ ซาบซ่า ตัดกับกลิ่นข้าวคั่วแบบไทยๆ ซึ่งก็อร่อยดี

@ปีกไก่ทอดน้ำปลา กรอบนอกนุ่มใน เค็มนิดๆกำลังดี เนื้อด้านในฉ่ำ อร่อยครับ แต่ดูเหมือนราคาจะแรงไปสักนิด

@ซี่โครงหมูไฮโซ ถ้าจำไม่ผิดไม่มีในเมนูนะ จานนี้น้องพนักงานแนะนำ ก็เลยลองดู ลักษณะมันเหมือนพวกผัดเหล้าแดง แต่ที่จริงแล้วมันคือผัดซอสมะเขือเทศ ผสมกับพวกน้ำมะขามเปียก(รึเปล่า?) มีรสหวานๆเปรี้ยวๆ คิดว่าใส่น้ำตาลหรือน้ำตาลปีบ(รึเปล่า?) เยอะไปหน่อย ซึ่งเผอิญว่าเนื้อซีโครงอ่อนที่เอามาผัดติดมันเกิ๊นนน.. แล้วรสมันก็หวานๆเปรี้ยวๆ จึงทำให้รู้สึกว่า...เลี่ยนจัง ผมไม่ชอบครับ จานนี้ไม่ผ่าน

สรุปว่า คงจะเป็นแนวอาหารอิสานร่วมสมัย ที่ถูกออกแบบให้เข้ากับเทรนคนรุ่นใหม่ รสชาติพอใช้ได้ ไม่ถึงขนาดเผ็ดสะเด่าเร้าร้อนปรุงรสแบบสุดโต่งเหมือนรากเง้าอิสานแท้ๆ เอาแค่ประมาณว่าได้รสซิ้ดด...พอหอมปากหอมคอแบบสไตล์คนภาคกลางครับ